Teknologivirksomheden Asetek fra Aalborg har offentliggjort sit hidtil bedste kvartalsregnskab. Asetek laver vandkøling til computere, og det lovende 2. kvartal, skyldes blandt andet en fast underleverandøraftale med Fujitsu. - Vi oplever nu det forventede kommercielle gennembrud for vores unikke produkter og til trods for, at vi fortsat investerer hårdt i datacenter-området, har vi forhåbninger om at gå i nul og opnå profitabilitet snarest. Det ser meget lovende ud, siger Aseteks administrerende direktør og stifter, André S. Eriksen. Omsætningen blev på mere end otte millioner dollars - hvilket er 48 procent bedre end i samme periode sidste år. Asetek har i alt 75 ansatte fordel i Aalborg, Californien, Kina og Taiwan.De produkter, som virksomheden producerer og har fået patenteret i USA, EU og Kina - falder i to kategorier inden for vandkøling af computere. Dels vandkøling af processorer til PC'er og dels - som det nyeste - vandkøleløsninger der kan reducere energiforbruget i datacentre med 50 procent i forhold til traditionel luftkøling.

Referat:
Teknologivirksomheden Asetek fra Aalborg, der laver produkter til vandkøling af computere og datacentre, er meget positive over andet kvartals regnskab.